Vier ons dialekte
"Dit was lekker," vertel hy. "Almal het goed saamgewerk en die uiteenlopendheid van die dialekte staan mooi uit. Ons het aanvanklik bietjie gesukkel met klank, maar ons het dit gou uitgesorteer. Die eindproduk gaan wonderlik lyk; as al die kleure eers bymekaarkom!"
Wanneer hy iemand ontmoet wat dieselfde dialek praat voel hy dadelik tuis in daardie persoon se geselskap. "Al ken ek die persoon van geen kant af nie voel dit klaar vir my of ek hom al jare ken."
Op Oudsthoorn is daar meer as net volstruise. Daar praat die mense 'n Afrikaans wat jy dalk nog nie gehoor het nie.
"My Afrikaans moet jy voel om te verstaan," sê Deirdré Jantjies, 'n rolprentmaker en aktivis. "Die brei in my taal skep 'n atmosfeer wat uniek is. Die slang is deel van ons kultuur. Die manier hoe jy jouself uitdruk vorm deel van die taal. Hoe meer energiek jy kan wees hoe beter."
Al praat Marli van Eeden (27) Engels op die luggolwe as 'n radioaanbieder het sy as 'n Stellenbosser 'n manier om Afrikaans te laat rek en trek.
"Die vreemdste ding vir my toe ek noorde toe getrek het was hoe mense oorrond. Hulle sal 'môre' sê terwyl ons 'more' sê. Die 'ê' kom ook baie voor, soos in hêk, spêk en êk."
"Ons praat 'n soort plat Afrikaans. 'n Naam soos 'Chelene' sal ons uitspreek as 'Salene.' 'Tet' in plaas van 'Ted' en iets soos 'kerrie' word uitgespreek as 'kêgrie'."
Die 17-jarige Sias Smith van Garsfontein in Pretoria is van mening dat Pretorianers nie so baie oorrond nie, en dat hierdie eienskap oordryf word. "Ja, ons oorrond seker meer as die Kaapenaars, maar dit is nie so erg nie. Ek dink ons dialek het wel verander toe die Voortrekkers noord getrek het. Die Afrikaans in Pretoria is meer formeel.
"Ons is nogals lief daarvoor om woorde uit te rek. Soos byvoorbeeld: 'Ek gaaan winkel toe.' Dit is snaaks. As jy in Pretoria grootgeword het, kom jy dit nie agter nie, maar mense van elders tel maklik ons manier van Afrikaans praat op. Ek is al so gewoond daaraan om so te praat."
Die veldtog sal binnekort op sosiale media te sien wees om vir die hele land te wys dat die ATKV ook 'n bietjie van 'n taal-potsjie is waar haas enige wana welkôm is.